Ούγκο Μπέργκμαν

Ο Ούγκο Μπέργκμαν (τσεχικά:Hugo Bergman), επίσης και Σάμιουελ Ούγκο Μπέργκμαν (25 Δεκεμβρίου 1883 στην Πράγα, Αυστροουγγαρία - 18 Ιουνίου 1975 στην Ιερουσαλήμ) ήταν γερμανόφωνος συγγραφέας εβραϊκής καταγωγής, φιλόσοφος και εκπαιδευτικός, πρύτανης του Εβραϊκού Πανεπιστημίου της Ιερουσαλήμ, διανοούμενος του σιωνιστικού κινήματος. 

 Βιογραφικά στοιχεία 
Ο Μπέργκμαν γεννήθηκε το 1883 σε οικογένεια Γερμανοεβραίων της Πράγας, τότε στην Αυστροουγγαρία (σημερινή Τσεχία). Σπούδασε φιλοσοφία στο Πανεπιστήμιο της Πράγας και στο Πανεπιστήμιο του Βερολίνου. Ήταν μαθητής του Γερμανού φιλοσόφου Φραντς Μπρεντάνο. Κατά τη διάρκεια των φοιτητικών του χρόνων, ήταν ενεργός σε σιωνιστικές - σοσιαλιστικές φοιτητικές οργανώσεις. Έγραψε άρθρα για σιωνιστικά θέματα που δημοσιεύθηκαν στον γερμανόφωνο τύπο της Πράγας και δημοσίευσε επίσης αρκετές φιλοσοφικές πραγματείες. Ήταν μέλος των Γερμανόφωνων λογοτεχνών της Πράγας και συμμετείχε στον λογοτεχνικό Κύκλο της Πράγας. Μεταξύ των φίλων του συγκαταλέγονταν ο φιλελεύθερος φιλόσοφος Φέλιξ Βελτς, οι συγγραφείς Φραντς Κάφκα και Μαξ Μπροντ και ο θρησκευτικός μελετητής Μάρτιν Μπούμπερ. Ήταν συχνός επισκέπτης στο λογοτεχνικό σαλόνι στο σπίτι της Μπέρτα Φάντα και παντρεύτηκε την κόρη της Έλζε Φάντα.  

 Επαγγελματική δραστηριότητα 
Από το 1907 έως το 1919, ο Μπέργκμαν εργάστηκε ως βιβλιοθηκάριος στη Βιβλιοθήκη του Πανεπιστημίου στην Πράγα. Κατά τη διάρκεια του Α' Παγκοσμίου Πολέμου, υπηρέτησε στον αυστροουγγρικό στρατό. Το 1919, εκπροσώπησε τα συμφέροντα των Τσέχων Εβραίων στη Σύνοδο Ειρήνης του Παρισιού. Στη συνέχεια, πήγε στο Λονδίνο, όπου ανέλαβε τη θέση του Γενικού Γραμματέα του Υπουργείου Παιδείας και Πολιτισμού στην Εκτελεστική Επιτροπή του Παγκόσμιου Σιωνιστικού Οργανισμού.

Το 1920, ο Μπέργκμαν και η σύζυγός του μετανάστευσαν στην Παλαιστίνη υπό Βρετανική Εντολή. Την ίδια χρονιά διορίστηκε διευθυντής της Εθνική Βιβλιοθήκη του Ισραήλ στην Ιερουσαλήμ, η οποία μετατράπηκε σε Εθνική και Πανεπιστημιακή Βιβλιοθήκη μετά το άνοιγμα του Εβραϊκού Πανεπιστημίου το 1925. Ο Μπέργκμαν διατήρησε τη θέση του μέχρι το 1935. Κατά τη διάρκεια αυτής της περιόδου, η βιβλιοθήκη αύξησε τη συλλογή της από 30.000 σε 300.000 τόμους και μεταφέρθηκε σε νέες εγκαταστάσεις στο Όρος Σκοπός. Ο Μπέργκμαν εντάχθηκε σε μια ομάδα Εβραίων διανοουμένων που συγκεντρώθηκαν στην οργάνωση Brit Shalom, η οποία υποστήριζε τη δημιουργία εβραϊκής αυτονομίας στην Παλαιστίνη υπό βρετανική κυριαρχία. Πίστευε ότι η λύση ενός διεθνούς κράτους θα ήταν πιο ωφέλιμη για τους Εβραίους και τους Άραβες, παρέχοντας και στις δύο πλευρές ίσα πολιτικά δικαιώματα. Εργάστηκε για τη διατήρηση ίσων συνθηκών διαβίωσης για τους Εβραίους και τους Άραβες και την προώθηση της συνύπαρξής τους στο Ισραήλ. Ήταν αντίπαλος των ριζοσπαστικών εβραϊκών παραστρατιωτικών οργανώσεων Ιργκούν και Λέχι που έδρασαν εκείνη την εποχή στην αρχή της Ισραηλινοπαλαιστινιακής σύγκρουσης.
μικρογραφία|Ο Ούγκο Μπέργκμαν το 1959
Το 1928, ο Μπέργκμαν έγινε επίκουρος καθηγητής στο Τμήμα Φιλοσοφίας του Εβραϊκού Πανεπιστημίου της Ιερουσαλήμ. Το 1935, έγινε καθηγητής φιλοσοφίας. Ήταν ο εκδότης των φιλοσοφικών δημοσιεύσεων στην Εβραϊκή Εγκυκλοπαίδεια και ο εκδότης του φιλοσοφικού τριμηνιαίου περιοδικού Ijjun. Από το 1935 έως το 1938, ήταν πρύτανης του Εβραϊκού Πανεπιστημίου. Τα επόμενα χρόνια, κατείχε σημαντικές θέσεις στο διοικητικό συμβούλιο του πανεπιστημίου. Τα δύο κύρια ενδιαφέροντά του ήταν η επιστήμη και η θρησκεία. Έγραψε στα εβραϊκά για τη φιλοσοφία του Ιμμάνουελ Καντ, του Μωυσή Μαϊμονίδη και άλλων μεγάλων στοχαστών. 

Ο Μπέργκμαν ήταν ο πατέρας του Μάρτιν Σ. Μπέργκμαν, καθηγητή ψυχολογίας στο Πανεπιστήμιο της Νέας Υόρκης, θείος του Τσέχου φιλοσόφου και ιστορικού Πάβελ Μπέργκμαν και παππούς του Αμερικανού σκηνοθέτη, συγγραφέα και παραγωγού Μάικλ Μπέργκμαν. Πέθανε στις 18 Ιουνίου 1975 στην Ιερουσαλήμ.

 Βραβεία 
Το 1954, του απονεμήθηκε το Βραβείο Ανθρωπιστικών Επιστημών του Ισραήλ και το 1974 το Βραβείο για ειδικές υπηρεσίες στην κοινωνία και το κράτος του Ισραήλ. Έλαβε επίσης το Βραβείου Τσερνιχόφσκι για τις εξαιρετικές μεταφράσεις του στα εβραϊκά. μεταξύ των οποίων  πολλά από τα βιβλία του Ρούντολφ Στάινερ με θέμα την τριμερή κοινωνική προσέγγιση, μια κοινωνική θεωρία που προέκυψε στις αρχές του 20ού αιώνα για τη διάκριση μεταξύ τριών σφαιρών της κοινωνίας - της πολιτικής, της οικονομικής και της πολιτιστικής.

 Έργα (επιλογή) 

 Das philosophische Werk Bernhard Bolsanos (1909) - Το Φιλοσοφικό Έργο του Μπέρνχαρντ Μπολζάνο
 Bolzanos Beitrag zur philosophischen Grundlegung der Mathematik (1909) - Η Συμβολή του Μπολζάνο στα Φιλοσοφικά Θεμέλια των Μαθηματικών
 Das Unendliche und die Zahl (1913) Το Άπειρο και ο Αριθμός 
 Die Philosophie Immanuel Kants (1927) - Η Φιλοσοφία του Ιμμάνουελ Καντ
 Der Kampf um das Kausalgesetz in der jüngsten Physik (1929) - Ο Αγώνας για τον Νόμο της Αιτιότητας στη Σύγχρονη Φυσική

 Παραπομπές 

Κατηγορία:Εβραίοι φιλόσοφοι 
Κατηγορία:Τσέχοι συγγραφείς
Κατηγορία:Γερμανόφωνοι λογοτέχνες της Πράγας
Κατηγορία:Απόφοιτοι του Πανεπιστημίου του Καρόλου
Κατηγορία:Σιωνισμός